Rendben van-e a Mol nagykereskedelmi árképzése?
A Legfelsőbb Bíróság (LB) szerdai döntésével elrendelte, hogy a Gazdasági Versenyhivatal (GVH) a Mol nagykereskedelmi áraira vonatkozóan végezzen részletes költségelemzést.
Ezzel az LB helybenhagyta az elsőfokú fővárosi bírósági ítéletet, ami hatályon kívül helyezte a GVH 2001. januárban hozott megszüntető határozatát a Mol Rt. üzemanyag árképzésével kapcsolatos eljárásában.
Az LB indoklása szerint a Mol a nagykereskedelem piacán mintegy 90 százalékos részesedéssel rendelkezik, emellett a nagykereskedelmi árba beleszámítja a mediterrán tengertől az ország közepéig tartó szállítás költségeit is, holott az olaj alapanyag 80 százalékát Oroszországból, 20 százalékát pedig belföldi kitermelőhelyről szerzi be.
Az LB elutasította a Mol kiskereskedelmi áraira vonatkozó elemzési kérelmet, bár elismerte, hogy az olajtársaság a magyar kiskereskedelmi piacon 37 százalékos részesedéssel rendelkezik, ami háromszorosa az őt követő versenytársénak.
Az LB indoklásából kiderül: a GVH fennállása alatt még nem volt példa arra, hogy ehhez hasonló átfogó költségelemzést végezzenek egy piac tekintetében, ám az ügy gazdasági és társadalmi súlyára való tekintettel az LB szerint a versenyhivatalnak kell a tényállást feltárnia. A szerdai tárgyalás elején a felek kérésére az ügyiratismertetést zárt tárgyaláson végezték. Az ügy előzménye, hogy a GVH 2000. szeptember elsején a Magyar Autóklub (MAK) kérelmére versenyfelügyeleti eljárást indított a Mol Rt. ellen.
A GVH 2001. január 26-i határozatában megszüntette a Mol Rt. üzemanyagárainak vizsgálatára indult eljárást, miután az eljáró versenybírók nem állapították meg, hogy a cég visszaélt volna gazdasági erőfölényével.
A határozat ellen a MAK bírósághoz fordult. Az elsőfokú igazságszolgáltatási fórum, a Fővárosi Bíróság (FB) 2001. december 12-i határozatában hatályon kívül helyezte a GVH döntését és új eljárásra kötelezte a versenytanácsot. Az FB ítéletében teljes körű költségelemzést rendelt el, mivel úgy találta, hogy a GVH csak összehasonlító árak alapján vizsgálta a Mol árképzési gyakorlatát, és nem a ténylegesen felmerült költségeket vette figyelembe. Az FB ítélete ellen a GVH és mint alperesi beavatkozó a Mol Rt. az LB-hez fordult fellebbezéssel.
Belföld